Návrh na dofinancovanie prevádzky ústredí cirkví a náboženských spoločností

Cirkvi a náboženské spoločnosti pôsobia v Slovenskej republike slobodne a nezávisle. Toto právo im zaručuje Ústava Slovenskej republiky najmä v čl. 24, ústavný zákon č. 23/1991 Zb., ktorým sa uvádza Listina základných práv a slobôd a zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov. Súčasťou práv cirkví a náboženských spoločností je aj právo ustanovovať svojich duchovných nezávisle od štátnych orgánov vrátane stanovovania ich počtu, a to bez ohľadu na veľkosť a počet cirkvi samotnej ako aj jej organizačných zložiek (farnosti, cirkevné zbory a náboženské obce). 
Podľa zákona č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov je povinnosťou štátu uhrádzať mzdové náklady všetkým duchovným, náhradu cestovných, sťahovacích a iných výdavkov, sociálnych dávok, riadnych vecných nákladov spojených s výkonom bohoslužieb a iných náboženských úkonov i s cirkevnou administratívou, v odôvodnených prípadoch osobitnú pomoc pri mimoriadnych vecných nákladoch a vydržiavať učilištia a ústavy pre výchovu duchovných. 
V skutočnosti však štát poskytuje cirkvám a náboženským spoločnostiam len finančné prostriedky na platy duchovných a prevádzkových zamestnancov riadiacich orgánov cirkví, na príslušné odvody do fondov za zamestnávateľa a čiastočne na prevádzku ústredí. Z kapitoly Ministerstva kultúry Slovenskej republiky sa poskytuje príspevok na prevádzku ústredia a charitných domov Slovenskej katolíckej charity, ústredia Evanjelickej diakonie ECAV a ústredia Diakonie Reformovanej kresťanskej cirkvi. Štát teda nemá možnosť nijakým spôsobom ovplyvňovať počty duchovných, avšak na druhej strane má zákonnú povinnosť zabezpečiť všetkým duchovným mzdové náležitosti. Suma celkových výdajov na tento účel tak každoročne narastá v dôsledku medziročného nárastu duchovných, cirkevnej administratívy biskupských úradov a markantne po roku 2005 v dôsledku každoročnej valorizácie platov duchovných. 

V rámci rozpočtovej kapitoly ministerstva kultúry bola pre cirkvi a náboženské spoločnosti v roku 2008 schválená suma 992 mil. Sk. Aj keď zvýšenie rozpočtu oproti roku 2007 predstavovalo čiastku  40, 480 mil. Sk, v dôsledku valorizácie platov duchovných už od 1. januára 2008 a medziročného nárastu duchovných musel byť príspevok na cirkevné ústredia znížený o 25 % úrovne roku 2007. Na základe uvedenej skutočnosti došlo pri 29 cirkevných ústrediach, ktoré poberajú príspevok na prevádzku k plošnému zníženiu do výšky 
75 % predchádzajúceho roku. Do tejto nepriaznivej situácie vstúpila navyše aj reorganizácia v rímskokatolíckej a gréckokatolíckej cirkvi, kde v priebehu prvého štvrťroka vznikli 3 nové cirkevné ústredia, ktoré však na rok 2008 nepožadovali osobitný príspevok na svoju prevádzku. 
Vzhľadom na nedostatok finančných prostriedkov obrátili sa na predsedu vlády Slovenskej republiky a ministra kultúry Slovenskej republiky listom z 11. apríla 2008 predstavitelia Konferencie biskupov Slovenska, Ekumenickej rady cirkví v Slovenskej republike a Ústredného zväzu židovských náboženských obcí v Slovenskej republike, ktorým žiadali zachovanie prevádzky cirkevných ústredí na úrovni roka 2007. Opodstatnenosť tejto požiadavky potvrdzujú aj naliehavé žiadosti jednotlivých cirkevných ústredí, adresované ministerstvu kultúry v priebehu druhého polroku 2008.  

V tejto súvislosti žiadame dorovnanie sumy na prevádzku cirkevných ústredí v celkovej výške 29, 559 mil. Sk. 

Rozpočet pre cirkvi a náboženské spoločnosti v roku 2008

	v   tis. Sk	
Schválený rozpočet na rok 2008 (vrátane valorizácie)   	992 649	
z toho:  platy duchovných a odvody spolu       	828 158	
             prevádzka cirkevných ústredí	91 145	
Slovenská katolícka charita	66 124	
Evanjelická diakonia Evanjelickej cirkvi a.v. na Slovensku	6 522	
Ústredie diakonie Reformovanej kresťanskej cirkvi na Slovensku	700	
Spolu	992 649	

                                        v tis. Sk 
  	Rok
2006	Rok
2007	Rok
2008	
Príspevok na prevádzku cirkevných ústredí	
112 262	
120 704	
91 145	
Index	100,2	107,5	75,5	
Požadovaný rozdiel                                                 			29 559